CELEX: C2004/262/58
Language: sk
Date: 2004-10-23 00:00:00
Title: Vec T-264/04: Žaloba podaná dňa 30. júna 2004: World Wide Fund for Nature European Policy Programme proti Rade Európskej únie

23.10.2004   
            
            
               SK
            
            
               Úradný vestník Európskej únie
            
            
               C 262/30
            
         Žaloba podaná dňa 30. júna 2004: World Wide Fund for Nature European Policy Programme proti Rade Európskej únie
   (Vec T-264/04)
   (2004/C 262/58)
   Jazyk konania: angličtina
   World Wide Fund for Nature European Policy Programme, so sídlom v Bruseli (Belgicko), v zastúpení: R. Haynes, barrister, podal 30. júna 2004 na Súd prvého stupňa Európskych spoločenstiev žalobu proti Rade Európskej únie.
   Žalobca navrhuje, aby Súd prvého stupňa:
   
               —
            
            
               Zrušil napadnuté rozhodnutie Rady z 30. apríla 2004, ktorým Rada naďalej trvala na zamietnutí žiadosti o prístup k dokumentu, ktorý posúdila za zodpovedajúci žalobcovej žiadosti.
            
         Žalobné dôvody a hlavné tvrdenia
   Listom z 23. februára 2004 žiadal žalobca Radu v súlade s článkom 6 nariadenia 1049/2001 (1), (Ú. v. ES L 145, 31.5.2001, s. 43 - 48) o informácie, týkajúce sa bodu „WTO-trvalo udržateľný rozvoj a obchod po Cancúne“, ktorý bol na programe rokovania zástupcov „výboru pre článok 133 ES“, konaného 19. decembra 2003. Listom zo 17. marca 2004 Rada uviedla, že v súvislosti so žiadosťou žalobcu identifikovala dokument Komisie, pokrývajúci široký okruh otázok súvisiacich s postupom po konferencii v Cancúne, ktorý však odmietla sprístupniť z dôvodu, že jeho sprístupnenie by narušilo obchodné záujmy Európskej únie a poškodilo hospodárske vzťahy s tretími krajinami. Okrem toho informovala žalobcu, že z rokovania zástupcov výboru nebola spísaná žiadna zápisnica.
   Dňa 5. apríla 2004 podal žalobca v súlade s článkom 7 odsek 2 nariadenia 1049/2001 opakovanú žiadosť. Napadnutým rozhodnutím Rada z dôvodov, ktoré už uviedla, trvala na svojom zamietnutí.
   Na podporu žaloby o neplatnosť napadnutého rozhodnutia žalobca uvádza, že Rada pochybila pri posúdení citlivosti relevantných informácií, že neuviedla dostatočné dôvody pre odoprenie prístupu a že riadne neuplatnila princíp proporcionality tým, že neumožnila čiastočné sprístupnenie dokumentov.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie.